Patxi Goenaga

Patxi Goenaga Mendizabal (Azpeitia, Gipuzkoa, 1948ko maiatzaren 5a) hizkuntzalaria, irakaslea eta euskaltzain emeritua da.

 Bizitza 

Filosofia eta Letretako lizentzia eskuratu zuen Deustuko Unibertsitatean. EHUko Filologia Fakultateko dekanoa izan ondoren, urtetan irakasle ibili da unibertsitate horretan bertan.

1984an Euskal sintaxia: konplementazioa eta nominalizazioa izenburuko doktorego-tesia aurkeztu zuen Koldo Mitxelenaren zuzendaritzapean.

1995ean euskaltzain oso aukeratu zuten, eta Euskaltzaindiko hainbat lan-batzordetako partaide da, baita Akademiaren idazkari eta Arabako ordezkari ere.

Gramatikaren eta batez ere sintaxiaren arloak landu ditu. Goenagaren lanik ezagunena Gramatika bideetan da.

 EGEO gramatika 
Patxi Goenagak idatzitako EGEO gramatika Beatriz Fernandezek editatu eta 2023an argitaratu zuten. EGEO gramatikak (Euskal gramatika: egiturak eta osagaiak) hizkuntza deskribatu arren, arazo teorikoei ere muzin egiten ez dien gramatika bat da; euskararen datuak gogoeta teorikoarekin tartekatzen dituena. EGEOk atarikoaz gain, hamar kapitulu ditu, hizkuntzaren osagai nagusiak eta osagaiok sortarazten dituzten egiturak arakatzen dituena: 

 Atarikoa
 Perpausa
 Izena eta izen sintagma
 Adjektiboa eta adjektibo sintagma
 Zenbatzailea eta zenbatzaile sintagma
 Determinatzailea eta determinatzaile sintagma
 Izen predikatua
 Egiturazko kasuak
 Adposizioa eta adposizio sintagma
 Aditza eta aditz sintagma
 Aditz jokatua eta aditz jokoa

EGEO bereziki lagungarria da euskal gramatikan trebatzen hasia den unibertsitateko ikaslearentzat, irakaslearentzat eta hizkuntzaren osagaiez eta egiturez jakin-mina duen edozein irakurlearentzat.

 Sariak eta errekonozimenduak 

 1984: Resurrección Maria Azkue saria euskarazko ikerlanetarako. Bilboko Aurrezki Kutxa.thumb|400x400px|Koldo Mitxelenaren zuhaitz akademikoan Patxi Goenaga eta berak zuzendutako hiru doktore-tesi (ez daude denak irudian).

 Erreferentziak 

Kategoria:Euskal hizkuntzalariak
Kategoria:Euskal Herriko gizon hizkuntzalariak
Kategoria:Euskal Herriko Unibertsitateko irakasleak
Kategoria:Euskaltzainak
Kategoria:Azpeitiarrak
Kategoria:Euskarazko tesi egileak